Farvel til plastikkortet: Nu kan du fravælge sundhedskortet i fysisk form

Fra i dag kan du sige nej tak til at få et nyt sundhedskort af plastik. En ændring i lovgivningen sidestiller det digitale sundhedskort med den fysiske version, og det betyder, at du nu aktivt kan fravælge at få et nyt plastkort, hvis du eksempelvis skifter læge eller adresse.

Det digitale sundhedskort – som findes i appen “Sundhedskort” – opdateres automatisk, når dine oplysninger ændrer sig. Og det har allerede vundet indpas: Siden lanceringen i 2021 har 2,8 millioner danskere taget appen i brug.

– Vi ønsker at give borgerne et reelt valg og samtidig bidrage til mindre plastforbrug, siger kontorchef i Digitaliseringsstyrelsen, Tanja Franck.

I appen kan du ikke alene se dit eget sundhedskort – du kan også få adgang til dine børns, hvis de er under 15 år, og ringe direkte til din læge med et enkelt tryk.

Du kan fravælge plastikkortet både i appen og på borger.dk.

Det fysiske kort er dog ikke helt passé endnu. Der findes stadig steder – for eksempel nogle biblioteker og lægeklinikker – som endnu ikke har fået scannere, der kan aflæse stregkoder direkte fra mobilen. Disse bliver dog gradvist udskiftet.

På sigt bliver sundhedskortet flyttet ind i en ny digital identitetstegnebog, der efter planen skal lanceres i 2026. Appen skal gøre det muligt at samle ID, pas, kørekort og andre officielle dokumenter ét sted – og bruges både online og i den fysiske verden.

Læs mere her: Nu skal danskerne have en ny digital identitetstegnebog

Farvel til plastikkortet: Nu kan du fravælge sundhedskortet i fysisk form